**Beskytt deg bakfra i påsken**

**24. mars 2015 – Seneste års forskning viser at opptil halvparten av UV-eksponeringen brillebrukere blir utsatt for kommer av refleksjon fra brilleglassets bakflate. Nå oppfordres påsketurister til å beskytte øynene både forfra og bakfra.**

Voksne har generelt et lite bevisst forhold til egenskapene på solbrillene deres. I følge tall fra Norges Optikerforbunds nettsider er 70% av voksne uvitende om hvorvidt solbrillene deres beskytter mot skadelig UV-stråling eller ikke. Dessverre prioriterer enda færre gode solbriller for barna, som vanligvis tilbringer mye mer tid utendørs og følgelig burde beskyttes bedre.

- Gode solbriller er som solfaktor for øynene. De beskytter både mot skader og øyesykdommer. Solen på påskefjellet er spesielt sterk, og da gjelder det å ha riktig beskyttelse – også på brilleglassets bakflate, sier Erik Robertstad optiker og talsperson for Interoptik.

Tidligere målte brilleprodusentene kun *direkte* UV-stråling, altså det som slipper igjennom brilleglassene og det som kommer fra siden. En krum solbrille fjerner mye av UV-strålingen som kommer inn fra siden. Likevel viser nyere forskning at opptil 50 prosent av UV-eksponeringen kommer *indirekte* fra refleksjonen av brilleglassets bakflate.

- Inntil nylig har det eksistert svært få brilleglass som fjerner UV-refleksjonen fra brilleglassets bakflate, men nå blir det mer og mer vanlig. Vi oppfordrer folk til å ha denne problematikken i mente, spesielt dersom de skal være mye utendørs i påsken. Dette gjelder særlig barn, som har ekstra sårbare øyne, sier optiker Erik Robertstad.

For høy UV-eksponering kan blant annet føre til tidligere grå stær og tidligere aldring av netthinnen. I tillegg kan det resultere i at den hvite delen av øyet blir gulere og rødere, og det kan dannes sjenerende fettklumper. Gode solbriller beskytter også mot føflekkreft på øyet eller øyelokk.

SLUTT